Ǹdzóe biá. Ńtíán Dávid. Sáləmen. Dziǎ 2Zambá a kódó á sí, miǹzízíŋ míé myâman nyé tsaman ósū. 3Anə́ ḿból ótsídā wádím, éyə wadím bɔ̄ nálā; anə́ ékɔá bōŋ yányámī á ndóan éyə̄ bâ bádzáŋ nālá, bəbə̂ bə́ bod ósū Zāmbá. 4Ḿfág wábán, sósōō bod dzɔ́ yâfon ásū Zāmbá yásān, é dzə́mə ai miǹtag: 5Yiágan Ǹtondôbə biá, yiágán dzwé díé; tǎn ású ényɔ́ yǎ ā kə ai ékálíg dzíé á bān məfǎn yā ńkod ńnam; dzwé díé á nə̄ nâ: Ǹtondôbə, fonán ósū wóé. 6Ésīá bǎn nyūí ai ǹkunu miǹkús, éyə Zambá á nə̄ nālá á ḿfūfúb étɔbɔgɔ wóé. 7Ébá bə́ nə́ étām etám, Zambá a və́ bɔ̄ mvóg yə átɔbɔ: a yái miǹkóm ḿbɛ̄ mvɔ̄m, hədá, bod məlɔ́ bə́ tɔ̄á á ńkōd sí. 8Ǎ Zāmbá, éyɔŋ o ngákwí ósū áyɔŋ dóe, éyɔŋ ǒ wulugu á ńkōd ǹnam, 9ńdɔ̄ sí é ngātsígidan, yób ábēn á ngányaman ósū Zāmbá, ényɔ́ yǎ Sinai, ósū Zambá, Zambá Ísraɛ̂l. 10O ngánóe mvəŋ mvam ǎ Zāmbá, o dúgán wónō élīg dzóē yā é ngádzugi. 11Ńnam wóē yā bə́ ngákə tɔbɔ, wa, Zambá, watə́lē wá, ai afū ńnəm dóe ású ḿbúbúá. 12Ǹtondôbə a ngálóm ḿbándá, bəkad bə́ fwé bóé bə́ nə mod ǹkunda bítá. 13Miǹkúkúmá ai miǹkán bítá, hə mim̀bíl məkǒl, mim̀bíl, ǒ ngakab é byə́m byádzaman məndá anə́ ákūmá ńsa. 14Yə myǎyi kánga mǐ bô, mǐ wɔigi á bibə̌m ? Məfǎb mə́ óbə̌ŋ mâfum ai m̀fuŋ sílíba, támbá dzíé ai évə́lə̄ mvɔ́d. 15Éyɔŋ Shadai ǎ tsam miǹkúkúmá étēde, m̀fuŋ məndím ó kuu á Ǹkǒl Díbi. 16Ǹkǒl Zambá, ǹkǒl Bashân ńkōl ó bə̄gə́ ákūl á mvús, ǹkǒl Bashân, 17Mína miǹkǒl mí ábuí míńló, dzé myābəbə ńkōl yā Zāmbá á ngātɔ́b nə́ ó bɔ etɔbɔgɔ dzíé ai bəbə̂ bə́ mís. Owě ! Éyə̄ á fɔ̄ɔ̄ Ńtondôbə ǎ yi tɔbɔ étēde a kələ kwí á məmaná. 18Miǹkunda mí Zāmbá mí nə bakúda bakúda, Ǹtondôbə a nə ai bɔ́; Sinai a nə á ḿfūfúb etɔbɔgɔ. 19O ngábɛ́d á yōb o mǎn bǐ mīńkóm, o ngánɔŋ bifái á bod tɔ á bod məlɔ́ ású yə̄ nâ ó bi etɔbɔgɔ ǎ Ńtondôbə Zambá. 20Ǹtondôbə á bɔ̄ɔ̄ ai maa amǒs ósə ! É Zāmbá nyɔ̄ a zu ai bía odɔ. 21É Zambá bí bə̄lə́ a nə́ Zambá mədɔ, mim̀bɛ́ mí awú myáwōge ai Zambá Ńtondôbə.